કેન્દ્ર સરકારની નવી પાક વીમા સ્કીમ- પ્રધાનમંત્રી ફસલ વીમા યોજનાને કારણે ખાનગી વીમા કંપનીઓને જલસા થઇ ગયા છે. આ કંપનીઓ દર વર્ષે અબજો રૂપિયા એકલા ગુજરાતમાંથી જ કમાય છે. પ્રતિ વર્ષ ગુજરાતમાંથી 12 લાખ જેટલા ખેડૂતો, રાજ્ય સરકાર અને કેન્દ્ર સરકાર મળીને ખાનગી વીમા કંપનીઓને સરેરાશ રૂ. 3,000 કરોડથી 3,200 કરોડ જેટલું પ્રીમિયમ ભરે છે અને સામે 10 ટકા જેટલું ચૂકવણું થાય છે, એટલે કે દર વર્ષે ખાનગી વીમા કંપનીઓ કેવળ ગુજરાતમાંથી જ આશરે રૂ. 2,800 કરોડ માતબર કમાણી કરે છે. આના ફળસ્વરૂપે રાજ્યની સહકારી બેન્કો ભેગી મળી પોતાની નવી વીમા કંપની ઊભી કરે તેવી શક્યતા ઊભી થઇ છે. સૂત્રો કહે છે કે, આ દિશામાં સક્રિયતાથી વિચાર થઇ રહ્યો છે, જે મૂર્તિમંત થાય તેવા સંજોગો છે.